b'\n_START_ARTICLE_\nFemei de reconfortare\n_START_PARAGRAPH_\nFemei de reconfortare (\xc3\xaen limba japonez\xc4\x83: \xe6\x85\xb0\xe5\xae\x89\xe5\xa9\xa6ianfu) sau femei de reconfortare a militarilor (\xe5\xbe\x93\xe8\xbb\x8d\xe6\x85\xb0\xe5\xae\x89\xe5\xa9\xa6j\xc5\xabgun-ianfu) este o denumire eufemistic\xc4\x83 a celor 60.000 \xe2\x80\x93 200.000 de femei, care au fost transformate \xc3\xaen sclave sexuale pentru militarii japonezi \xc3\xaen timpul celui de-al doilea r\xc4\x83zboi mondial. Istoricii \xc8\x99i cercet\xc4\x83torii fenomenului au afirmat c\xc4\x83 majoritatea acestor femei proveneau din Coreea (aproximativ 80%), dar \xc8\x99i din China \xc8\x99i alte teritorii ocupate de japonezi. Femeile tinere din \xc8\x9b\xc4\x83rile aflate sub controlul Imperiului Japonez au fost recrutate pentru a lucra \xc3\xaen popote ale militarilor sau \xc3\xaen fabrici, sau, dup\xc4\x83 cum exist\xc4\x83 unele m\xc4\x83rturii au fost pur \xc8\x99i simplu r\xc4\x83pite de la casele lor.  Exist\xc4\x83 mai multe m\xc4\x83rturii conform c\xc4\x83rora, \xc3\xaen mai multe cazuri, chiar militarii au fost cei care au participat la r\xc4\x83pirea unor femei._NEWLINE_Dimensiunile \xc8\x99i natura sclaviei sexuale patronate de armata japonez\xc4\x83 \xc3\xaen timpul celui de-al doilea r\xc4\x83zboi mondial este un subiect disputat, \xc3\xaen special \xc3\xaen Japonia._NEWLINE_Numeroase bordeluri militare erau conduse de persoane particulare supervizate de oficialit\xc4\x83\xc8\x9bi ale armatei. Mai mul\xc8\x9bi istorici japonezi, folosindu-se de m\xc4\x83rturiile unor femei de reconfortare, au afirmat c\xc4\x83 Armata Imperial\xc4\x83 Japonez\xc4\x83 \xc8\x99i Marina Imperial\xc4\x83 Japonez\xc4\x83 au fost implica\xc8\x9bi at\xc3\xa2t direct c\xc3\xa2t \xc8\x99i indirect \xc3\xaen constr\xc3\xa2ngerea, \xc3\xaen\xc8\x99elarea, ademenirea \xc8\x99i uneori r\xc4\x83pirea unor femei tinere din teritoriile aflate sub controlul imperial._NEWLINE_Pe de alt\xc4\x83 parte, al\xc8\x9bi istorici japonezi consider\xc4\x83 c\xc4\x83 nu exist\xc4\x83 nicio dovad\xc4\x83 credibil\xc4\x83 care s\xc4\x83 implice Armata Imperial\xc4\x83 \xc3\xaen actele de constr\xc3\xa2ngere a femeilor. Dup\xc4\x83 p\xc4\x83rerea lor, r\xc4\x83spunderea pentru relele tratamente aplicate femeilor cade \xc3\xaen totalitate \xc3\xaen sarcina patronilor de bordeluri, Armata fiind vinovat\xc4\x83 cel mult de o proast\xc4\x83 supraveghere a stabilimentelor._NEWLINE_\xc3\x8en ultimele luni ale r\xc4\x83zboiului, militarii japonezi au distrus o mare cantitate de documente, care ar fi putut duce la implicarea lor \xc3\xaen procese de crime de r\xc4\x83zboi. Exist\xc4\x83 destule dovezi care s\xc4\x83 demonstreze c\xc4\x83 Ministerul Japonez de R\xc4\x83zboi a dat ordine pentru distrugerea documentelor care ar fi putut deveni incriminatoare. _NEWLINE_M\xc4\x83rturisirile f\xc4\x83cute de ofi\xc8\x9beri japonezi, prin care ace\xc8\x99tia recuno\xc8\x99teau c\xc4\x83 au luat parte la r\xc4\x83pirea unor femei destinate sclaviei sexuale, sunt considerate  pu\xc8\x9bin credibile de o parte a japonezilor._NEWLINE_Istoricii au c\xc4\x83utrat dovezi clare privind implicarea armatei \xc8\x99i marinei \xc3\xaen constr\xc3\xa2ngerea femeilor s\xc4\x83 practice prostitu\xc8\x9bia, iar unii dintre ei au afirmat c\xc4\x83 au descoperit dovezi ale acestui comporatament. Astfel, Yoshiaki Yoshimi \xc8\x99i Hirofumi Hayashi au descoperit \xc3\xaen 2007 documente care ar dovedi implicarea armatei.\n_START_SECTION_\nC\xc3\xa2t de multe au fost sclavele sexuale?\n_START_PARAGRAPH_\nLipsa documentelor oficiale a f\xc4\x83cut ca estimarea num\xc4\x83rului total al femeilor de reconfortare s\xc4\x83 fie foarte dificil\xc4\x83. O mare parte a documentelor care privea prostitu\xc8\x9bia for\xc8\x9bat\xc4\x83, c\xc3\xa2t \xc8\x99i implicarea unor lideri japonezi importan\xc8\x9bi, au fost distruse prin ordine explicite ale guvernului japonez. Istoricii au ajuns la cifre estimative diferite, at\xc3\xa2t prin cercetarea documentelor care nu au fost distruse, care descriau raportul dintre num\xc4\x83rul de solda\xc8\x9bi \xe2\x80\x9ereconforta\xc8\x9bi\xe2\x80\x9d  \xc3\xaentr-o anumit\xc4\x83 zon\xc4\x83 \xc8\x99i num\xc4\x83rul de femei-scalve, c\xc3\xa2t \xc8\x99i prin cercetarea rapoartelor cu privire la rata de \xc3\xaenlocuire a femeilor din bordeluri. Istoricul Yoshiaki Yoshimi, care este autorul primei cercet\xc4\x83ri \xc8\x99tiin\xc8\x9bifice asupra problemei \xc3\xaen discu\xc8\x9bie, a estimat num\xc4\x83rul femeilor de reconfortare \xc3\xaentre 50.000 \xc8\x99i 200.000. _NEWLINE_Cele mai multe surse media interna\xc8\x9bionale s-au folosit de aceste estim\xc4\x83ri, afirm\xc3\xa2nd c\xc4\x83 p\xc3\xa2n\xc4\x83 la 200.000 de femei tinere asiatice au fost recrutate pentru a servi \xc3\xaen bordelurile militare japoneze. BBC cita \xe2\x80\x9e\xc3\xaentre 200.000 p\xc3\xa2n\xc4\x83 la 300.000\xe2\x80\x9d, iar Comisia Interna\xc8\x9bional\xc4\x83 a Juri\xc8\x99tilor cita \xe2\x80\x9eestim\xc4\x83rile istoricilor de 100.00 p\xc3\xa2n\xc4\x83 la 200.000 de femei\xe2\x80\x9d._NEWLINE_Istoricul japonez Ikuhiko Hata consider\xc4\x83 \xc3\xaens\xc4\x83 c\xc4\x83 mult mai corecte ar fi ni\xc8\x99te cifre de 10.000 p\xc3\xa2n\xc4\x83 la 20.000 de femei.\n_START_SECTION_\n\xc8\x9a\xc4\x83rile de origine\n_START_PARAGRAPH_\nNum\xc4\x83rul de femei de reconfortare din fiecare \xc8\x9bar\xc4\x83 reprezint\xc4\x83 de asemenea un subiect \xc3\xaenc\xc4\x83 disputat._NEWLINE_Este acceptat \xc3\xaen general c\xc4\x83 cele mai multe dintre ele proveneau din Coreea \xc8\x99i din China.  Alte femei erau din Filipine, Taiwan, Indiile r\xc4\x83s\xc4\x83ritene olandeze \xc8\x99i alte \xc8\x9b\xc4\x83ri ocupate de japonezi. Un num\xc4\x83r de femei olandeze, capturate \xc3\xaen coloniile olandeze din Asia au fost transformate \xc3\xaen sclave sexuale._NEWLINE_\xc3\x8en conformitate cu aprecierile profesorului Hirofumi Hayashi de la Universitatea Kanto Gakuin, majoritatea femeilor de reconfortare proveneau din Japonia, Coreea \xc8\x99i China._NEWLINE_P\xc3\xa2n\xc4\x83 acum, o singur\xc4\x83 femeie de reconfortare japonez\xc4\x83 \xc8\x99i-a publicat m\xc4\x83rturiile. Aceasta s-a \xc3\xaent\xc3\xa2mplat \xc3\xaen 1971, c\xc3\xa2nd femeia, care fusese for\xc8\x9bat\xc4\x83 s\xc4\x83 se prostitueze \xc3\xaen Taiwan, \xc8\x99i-a publicat amintirile sub pseudonimul Suzuko Shirota.\n_START_SECTION_\nProstitu\xc8\x9bia \xc3\xaen bordelurile militare japoneze\n_START_PARAGRAPH_\nDatorit\xc4\x83 bunei organiz\xc4\x83ri \xc8\x99i a caracterului deschis al prostitu\xc8\x9biei din Japonia, a  p\xc4\x83rut logic ca s\xc4\x83 se organizeze bordeluri care s\xc4\x83 deserveasc\xc4\x83 for\xc8\x9bele armate. Autorit\xc4\x83\xc8\x9bile japoneze au sperat s\xc4\x83 ridice moralul \xc8\x99i eficien\xc8\x9ba militarilor prin organizarea unor bordeluri accesibile. De asemenea, prin  institu\xc8\x9bionalizarea bordelurilor \xc8\x99i men\xc8\x9binerea lor sub un control strict, guvernul spera s\xc4\x83 \xc8\x9bin\xc4\x83 sub control r\xc4\x83sp\xc3\xa2ndirea bolilor cu transmitere sexual\xc4\x83._NEWLINE_Din coresponden\xc8\x9ba militar\xc4\x83 din acea perioad\xc4\x83, rezult\xc4\x83 c\xc4\x83 responsabilii Armatei Imperiale considerau c\xc4\x83 facilitarea func\xc8\x9bion\xc4\x83rii bordelurilor militare va sc\xc4\x83dea pericolul violurilor comise de solda\xc8\x9bi, rezultatul imediat fiind neapari\xc8\x9bia reac\xc8\x9biilor ostile \xc3\xaen r\xc3\xa2ndul popula\xc8\x9biei civile din teritoriile ocupate.\n_START_SECTION_\nRecrutarea\n_START_PARAGRAPH_\n\xc3\x8en primele faze ale r\xc4\x83zboiului, autorit\xc4\x83\xc8\x9bile japoneze au recrutat prostituate prin metodele conven\xc8\x9bionale. Intermediari autoriza\xc8\x9bi de armat\xc4\x83 au plasat anun\xc8\x9buri publicitare \xc3\xaen ziarele care ap\xc4\x83reau \xc3\xaen Japonia \xc8\x99i coloniile sale \xe2\x80\x93 Coreea, Taiwan, Manchukuo \xc8\x99i China continental\xc4\x83. Multe dintre cele care au r\xc4\x83spuns erau deja prostituate \xc8\x99i \xc8\x99i-au oferit serviciile ca profesioniste ale sexului. Alte femei au fost v\xc3\xa2ndute bordeluirilor de familiile lor din cauza greut\xc4\x83\xc8\x9bilor economice. Aceste resurse au fost epuizate \xc3\xaens\xc4\x83 rapid, \xc3\xaen special \xc3\xaen Japonia._NEWLINE_Pe 17 aprilie 2007, Yoshiaki Yoshimi \xc8\x99i Hirofumi Hayashi au anun\xc8\x9bat descoperirea \xc3\xaen arhivele Tribunalului din Tokyo a mai multor documente care sugerau c\xc4\x83 for\xc8\x9bele militare imperiale, a\xc8\x99a cum a fost Tokeitai (poli\xc8\x9bia secret\xc4\x83 maritim\xc4\x83), au constr\xc3\xa2ns direct femei s\xc4\x83 lucreze \xc3\xaen bordelurile din China, Indochina \xc8\x99i Indonezia._NEWLINE_Aceste documente au fost f\xc4\x83cute publice \xc3\xaen timpul proceselor criminalilor de r\xc4\x83zboi. \xc3\x8entr-unul dintre acestea, un locotenent m\xc4\x83rturisea c\xc4\x83 a organizat un bordel, de serviciile prostituatelor beneficiind chiar \xc8\x99i el. Alt document amintea c\xc4\x83 membrii Tokeitai au arestat femei pe strad\xc4\x83, iar dup\xc4\x83 ce le-au for\xc8\x9bat s\xc4\x83 se supun\xc4\x83 unor examin\xc4\x83ri medicale, le-au plasat \xc3\xaen bordeluri._NEWLINE_Pe 12 ami 2007, ziaristul Taichiro Kaijimura a anun\xc8\x9bat descoperirea a 30 de documente guvernamentale olandeze din arhiva Tribunalului din Tokyo, care dovedeau un incident din 1944 din Magelang, \xc3\xaen timpul  c\xc4\x83ruia foarte multe femei au fost transformate \xc3\xaen scalve sexuale._NEWLINE_\xc3\x8en alte cazuri, alte victime din Timorul de Est au depus m\xc4\x83rturii conform c\xc4\x83rora au fost for\xc8\x9bate s\xc4\x83 \xc3\xaentre\xc8\x9bin\xc4\x83 acte sexuale cu solda\xc8\x9bi japonezi pe c\xc3\xa2nd erau \xc3\xaenc\xc4\x83 feti\xc8\x9be neajunse la pubertate._NEWLINE_Ministerul Afacerilor Externe Japonez nu a mai acordat vize turistice pentru prostituatele japoneze, \xc3\xaencerc\xc3\xa2nd s\xc4\x83 stopeze procesul de maculare a imaginii Imperiului Japonez._NEWLINE_Militarii au \xc3\xaenceput s\xc4\x83 recruteze femei de reconfortare \xc3\xaen alte regiuni dec\xc3\xa2t Japonia, \xc3\xaen special \xc3\xaen Coreea \xc8\x99i China ocupat\xc4\x83. Multe dintre aceste femei au fost p\xc4\x83c\xc4\x83lite \xc3\xaen timpul recrut\xc4\x83ri, spun\xc3\xa2ndu-li-se ini\xc8\x9bial c\xc4\x83 vor lucra ca femei de servici sau buc\xc4\x83t\xc4\x83rese, pentru a fi plasate \xc3\xaen cele din urm\xc4\x83 \xc3\xaen bordelurile militare._NEWLINE_Un raport al armatei SUA aminte\xc8\x99te de interogarea a 20 de femei de reconfortare din Burma. Anchetatorii au aflat c\xc4\x83, la \xc3\xaenceput, fetele au fost atrase de promisiunea unor salarii  mari, de posibilitatea de a pl\xc4\x83ti datoriile familiilor. Ca avans pentru serviciile care urmau s\xc4\x83 le presteze, fetele au primit \xc3\xaen avans mai multe sute de yeni._NEWLINE_\xc3\x8en regiunile urbane, au fost folosite anun\xc8\x9burile de recrutare prin mica publicitate plasate de intermediari, dar au avut loc \xc8\x99i r\xc4\x83piri de femei. \xc3\x8en zonele de lupt\xc4\x83, \xc3\xaen special \xc3\xaen zonele rurale \xc3\xaen care intermediarii erau rari, militarii cereau de multe ori liderilor locali s\xc4\x83 procure femei pentru bordelurile militare. Situa\xc8\x9bia s-a \xc3\xaenr\xc4\x83ut\xc4\x83\xc8\x9bit odat\xc4\x83 cu trecerea timpului. Datorit\xc4\x83 crizei de aprovizionare generate de r\xc4\x83zboi, autorit\xc4\x83\xc8\x9bile militare au devenit incapabile s\xc4\x83 asigure trupelor suficiente provizii. Ca urmare, unit\xc4\x83\xc8\x9bile japoneze au \xc3\xaenceput s\xc4\x83 pretind\xc4\x83 provizii comunit\xc4\x83\xc8\x9bilor locale, sau au \xc3\xaenceput s\xc4\x83 efectueze raiduri de jaf._NEWLINE_Mai mult chiar, prin \xe2\x80\x9etactica p\xc4\x83m\xc3\xa2ntului p\xc3\xa2rjolit\xe2\x80\x9d, (a\xc8\x99a numita \xe2\x80\x9epolitic\xc4\x83 a celor trei tot\xe2\x80\x9d \xe2\x80\x93 ucide tot, arde tot, jefuie\xc8\x99te tot), aplicat\xc4\x83 \xc3\xaen special \xc3\xaen regiunile Chinei \xc3\xaen care popula\xc8\x9bia civil\xc4\x83 era considerat\xc4\x83 ostil\xc4\x83, a fost practicat\xc4\x83 \xc8\x99i r\xc4\x83pirea \xc8\x99i violarea femeilor.\n_START_SECTION_\nTratamentul aplicat femeilor de reconfortare\n_START_PARAGRAPH_\nVictima prostitu\xc8\x9biei for\xc8\x9bate Jan Ruff-O\'Hearn a depus m\xc4\x83rturie \xc3\xaen fa\xc8\x9ba Comitetului Camerei Reprezentan\xc8\x9bilor a SUA: \xe2\x80\x9eS-au spus multe pove\xc8\x99ti despre ororile, brutalit\xc4\x83\xc8\x9bile, suferin\xc8\x9bele \xc8\x99i foametea \xc3\xaendurate de femeile olandeze din lag\xc4\x83rele de prizonieri japoneze. Dar nu s-a spus niciodat\xc4\x83 o poveste, cea mai ru\xc8\x99inoas\xc4\x83 poveste a celui mai grav abuz umanitar comis de japonezi \xc3\xaen timpul celui de-al doilea r\xc4\x83zboi  mondial \xe2\x80\x93 povestea \xc2\xabfemeilor de reconfortare\xc2\xbb, sau \xc2\xabjugun ianfu\xc2\xbb, \xc8\x99i cum aceste femei au fost luate \xc3\xaen st\xc4\x83p\xc3\xa2nire cu for\xc8\x9ba \xc3\xaempotriva voin\xc8\x9bei lor pentru a asigura servicii sexuale pentru armata imperial\xc4\x83 japonez\xc4\x83 \xc3\xaen timpul celui de-al doilea r\xc4\x83zboi mondial. \xc3\x8en a\xc8\x99a-numitele \xc2\xabsta\xc8\x9bie de reconfortare\xc2\xbb eu am fost b\xc4\x83tut\xc4\x83 \xc8\x99i violat\xc4\x83 \xc3\xaen mod sistematic ziua \xc8\x99i noaptea. P\xc3\xa2n\xc4\x83 \xc8\x99i doctorul japonez m-a violat de fiecare dat\xc4\x83 c\xc3\xa2nd vizita bordelul pentru a ne examina pentru boli\xe2\x80\x9d._NEWLINE_\xc3\x8en conformitate cu declara\xc8\x9biile soldatului Unit\xc4\x83\xc8\x9bii 731 Yasuji Kaneko "Femeile pl\xc3\xa2ngeau, dar nou\xc4\x83 nu ne p\xc4\x83sa dac\xc4\x83 femeile tr\xc4\x83iau sau mureau. Noi eram solda\xc8\x9bii \xc3\xaemp\xc4\x83ratului. Indiferent unde, \xc3\xaen bordelurile militare sau \xc3\xaen sate, noi violam f\xc4\x83r\xc4\x83 nicio re\xc8\x9binere\xe2\x80\x9d. B\xc4\x83t\xc4\x83ile \xc8\x99i tortura fizic\xc4\x83 se pare c\xc4\x83 erau practici comune._NEWLINE_Zece femei olandeze au fost luate cu for\xc8\x9ba \xc3\xaen februarie 1944 din lag\xc4\x83rele de prizonieri din Java de ofi\xc8\x9beri ai armatei imperiale japoneze, pentru a fi transformate \xc3\xaen sclave sexuale. Ele au fost b\xc4\x83tute \xc8\x99i violate \xc3\xaen mod sistematic ziua \xc8\x99i noaptea \xc3\xaen a\xc8\x99a numitele \xe2\x80\x9esta\xc8\x9bii de reconfortare\xe2\x80\x9d._NEWLINE_\xc3\x8en ciuda faptului c\xc4\x83 ele au fost retrimise \xc3\xaen lag\xc4\x83rele de prizonieri dup\xc4\x83 trei luni \xc3\xaen urma protestelor prizonierilor olandezi, ofi\xc8\x9berii japonezi nu au fost pedepsi\xc8\x9bi de autorit\xc4\x83\xc8\x9bile militare nipone p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului. Dup\xc4\x83 sf\xc3\xa2r\xc8\x99itul r\xc4\x83zboiului, 11 ofi\xc8\x9beri japonozi au fost declara\xc8\x9bi vinova\xc8\x9bi, iar unul dintre ei a fost condamnat la moarte de Tribunalul militar pentru criminali de r\xc4\x83zboi din Batavia. S-a ajuns la concluzia c\xc4\x83 acest caz nu a fost unul organizat de armat\xc4\x83, iar cei care au participat la violuri au \xc3\xaenc\xc4\x83lcat un ordin al superiorilor lor, care cerea ca \xc3\xaen bordeluri s\xc4\x83 fie angajate doar femei voluntare._NEWLINE_Cercet\xc4\x83torii au g\xc4\x83sit documente care ar\xc4\x83tau c\xc4\x83 liderii armatei ordonaser\xc4\x83 subordona\xc8\x9bilor s\xc4\x83 nu trateze cu violen\xc8\x9ba femeile de reconfortare.\n_START_SECTION_\nM\xc4\x83rturiile contestate ale fo\xc8\x99tilor solda\xc8\x9bi\n_START_PARAGRAPH_\n\xc3\x8en 1983, Seiji Yoshida a publicat cartea Watashino sens\xc5\x8d hanzai - Ch\xc5\x8dsenjin Ky\xc5\x8dsei Renk\xc5\x8d (Crimele mele de r\xc4\x83zboi: racolarea cu for\xc8\x9ba a coreenilor), \xc3\xaen care autorul a m\xc4\x83rturisit c\xc4\x83 a f\xc4\x83cut rost cu for\xc8\x9ba de femei din Insula Jeju din Coreea, urm\xc3\xa2nd ordinele explicite ale superiorilor s\xc4\x83i. \xc3\x8en 1991, Asahi Shimbun, unul dintre cele mai importante ziare japoneze, a publicat o serie de articole pe tema femeilor de reconfortare. \xc3\x8en aceast\xc4\x83 serie de articole, Asahi Shimbun a publicat de mai multe ori extrase din cartea mai sus amintit\xc4\x83._NEWLINE_Exist\xc4\x83 \xc3\xaens\xc4\x83 japonezi care au dubii \xc3\xaen ceea ce prive\xc8\x99te sinceritatea m\xc4\x83rturisirilor lui Yoshida, deoarece el a fost singurul care a admis c\xc4\x83 a participat la asemenea crime. C\xc3\xa2nd profesorul Ikuhiko Hata a vizitat satele din Coreea de Sud din care Yoshida a admis c\xc4\x83 a r\xc4\x83pit femei, niciun coreean nu a confirmat afirma\xc8\x9biile din carte. C\xc3\xa2nd Hata i-a relatat lui Yoshida aceast\xc4\x83 nepotrivire, autorul a admis c\xc4\x83 \xc8\x99i-a permis anumite licen\xc8\x9be artistice cu privire la satele men\xc8\x9bionate \xc3\xaen cartea sa.\n_START_SECTION_\nR\xc4\x83spunsul ini\xc8\x9bial al guvernului \xc8\x99i contestarea\n_START_PARAGRAPH_\nLa \xc3\xaenceput, guvernul japonez a negat orice leg\xc4\x83tur\xc4\x83 oficial\xc4\x83 cu bordelurile militare. \xc3\x8en iunie 1990, guvernul japonez a declara c\xc4\x83 toate bordelurile militare erau conduse de proprietari particulari._NEWLINE_\xc3\x8en 1990, o organiza\xc8\x9bie a femeilor coreene care au fost sclave sexuale \xc3\xaen bordelurile militare japoneze au pornit o ac\xc8\x9biune \xc3\xaen instan\xc8\x9b\xc4\x83, cer\xc3\xa2nd compensa\xc8\x9bii militare. Unele dintre supravie\xc8\x9buitoarele bordelurilor militare au deschis un proces la Tribunalul districtual din Tokyo. Ac\xc8\x9biunea lor a respins ac\xc8\x9biunile femeilor pe diferite temeiuri.\n_START_SECTION_\nDeclara\xc8\x9bia Kono\n_START_PARAGRAPH_\n\xc3\x8en 1991 \xc3\xaens\xc4\x83, istoricul Yoshiaki Yoshimi a descoperit un num\xc4\x83r de documente \xc3\xaen arhiva Ministerului Ap\xc4\x83r\xc4\x83rii de la Tokyo, care ar fi indicat faptul c\xc4\x83 militarii au fost direct implica\xc8\x9bi \xc3\xaen conducerea bordelurilor, de exemplu prin desemnarea agen\xc8\x9bilor de recrutare a femeilor. Ziarul Asahi Shimbun a publicat aceste descoperiri pe prima pagin\xc4\x83 \xc3\xaen articolul  \xe2\x80\x9eArmata japonez\xc4\x83 a r\xc4\x83pit femei de reconfortare\xe2\x80\x9d din 11 ianuarie 1992. Guvernul, prin glasul secretarului cabinetului nipon Koichi Kato, a fost obligat s\xc4\x83 recunoasc\xc4\x83 public o parte a faptelor \xc3\xaen discu\xc8\x9bie. Primul ministru nipon Kiichi Miyazawa a prezentat scuze oficiale \xc3\xaen timpul unei c\xc4\x83l\xc4\x83torii \xc3\xaen Coreea de Sud pentru suferin\xc8\x9bele femeilor victime ale scalviei sexuale din bordelurile militare japoneze._NEWLINE_Dup\xc4\x83 o serie de studii coordonate de guvern, secretarul cabinetului, Yohei Kono, a emis o declara\xc8\x9bie public\xc4\x83 pe 4 august 1993. Prin aceast\xc4\x83 declara\xc8\x9bie, guvernul japonez recuno\xc8\x99tea c\xc4\x83: \xe2\x80\x9eSta\xc8\x9biile de reconfortare au func\xc8\x9bionat ca r\xc4\x83spuns la cererile militarilor din acea vreme\xe2\x80\x9d, c\xc4\x83  \xe2\x80\x9eMilitarii japonezi au fost implica\xc8\x9bi direct sau indirect \xc3\xaen \xc3\xaenfiin\xc8\x9barea \xc8\x99i conducerea sta\xc8\x9biilor de reconfortare \xc8\x99i \xc3\xaen transferul femeilor\xe2\x80\x9d \xc8\x99i c\xc4\x83 femeile  \xe2\x80\x9eau fost recrutate \xc3\xaen multe cazuri \xc3\xaempotriva voin\xc8\x9bei lor prin \xc3\xaen\xc8\x99elare sau constr\xc3\xa2ngere\xe2\x80\x9d. Guvernul Japoniei  \xe2\x80\x9e\xc3\xae\xc8\x99i cere \xc3\xaen mod sincer scuze \xc8\x99i \xc3\xae\xc8\x99i exprim\xc4\x83 regretele fa\xc8\x9b\xc4\x83 de toate acelea care, indiferent de locul de origine, au suferit durere incomensurabil\xc4\x83 \xc8\x99i r\xc4\x83ni psihologice nevindecabile\xe2\x80\x9d. \xc3\x8en aceast\xc4\x83 declara\xc8\x9bie, guvernul Japoniei \xc3\xae\xc8\x99i exprim\xc4\x83  \xe2\x80\x9ehot\xc4\x83r\xc3\xa2rea lui ferm\xc4\x83 de nu repeta niciodat\xc4\x83 aceea\xc8\x99i gre\xc8\x99eal\xc4\x83 \xc8\x99i de a l\xc4\x83muri aceast\xc4\x83 problem\xc4\x83 prin studiul \xc8\x99i predarea istoriei\xe2\x80\x9d.\n_START_SECTION_\nFondul femeilor asiatice\n_START_PARAGRAPH_\n\xc3\x8en 1995, Japonia a \xc3\xaenfiin\xc8\x9bat un \xe2\x80\x9eFond al femeilor asiatice\xe2\x80\x9d pentru plata compensa\xc8\x9biilor materiale c\xc4\x83tre supravie\xc8\x9buitoarelor bordelurilor militare japoneze. De asemenea, fostele femei de reconfortare au primit din partea premierului nipon Junichiro Koizumi o scrisoare \xc3\xaen care se spunea: \xe2\x80\x9eCa prim-ministru al Japoniei, prin aceasta \xc3\xaemi re\xc3\xaennoiesc cele mai sincere scuze \xc8\x99i regrete fa\xc8\x9b\xc4\x83 de toate femeile care au trecut prin experien\xc8\x9be incomensurabile \xc8\x99i dureroase \xc8\x99i au suferit r\xc4\x83ni fizice \xc8\x99i psihice nevindecabile ca femei de reconfortare\xe2\x80\x9d. Fondul a fost \xc3\xaenfiin\xc8\x9bat folosindu-se dona\xc8\x9bii private nu \xc8\x99i fonduri guvernamentale \xc8\x99i a fost criticat ca fiind o cale de evitare a admiterii abuzului guvernamental. Din cauza naturii private a fondului, numeroase femei de reconfortare au respins pl\xc4\x83\xc8\x9bile \xc8\x99i au continuat s\xc4\x83 caute s\xc4\x83 primeasc\xc4\x83 scuze \xc8\x99i compensa\xc8\x9bii oficiale.\n_START_SECTION_\nControversa Abe\n_START_PARAGRAPH_\nPe 2 martie 2007, problema a fost atins\xc4\x83 de primul ministru Shinzo Abe, el neg\xc3\xa2nd c\xc4\x83 armata japonez\xc4\x83 ar fi fost complice \xc3\xaentr-un mod organizat la recrutarea for\xc8\x9bat\xc4\x83 a femeilor de reconfortare \xc3\xaen al doilea r\xc4\x83zboi mondial. El a declarat c\xc4\x83: \xe2\x80\x9eAdev\xc4\x83rul este c\xc4\x83 nu exist\xc4\x83 nicio dovad\xc4\x83 care s\xc4\x83 demonstreze c\xc4\x83 a existat constr\xc3\xa2ngere\xe2\x80\x9d. Mai \xc3\xaenainte de declara\xc8\x9bia sa, un grup de deputa\xc8\x9bi ai Partidului Liberal Democrat au \xc3\xaencercat s\xc4\x83 revizuiasc\xc4\x83 declara\xc8\x9bia din 1993 a lui Yohei Kono prin care acesta \xc3\xae\xc8\x99i cerea scuze fostelor femei de reconfortare. Declara\xc8\x9bia lui Abe a provocat reac\xc8\x9bii negative \xc3\xaen \xc8\x9b\xc4\x83rile din Asia \xc8\x99i din emisfera vestic\xc4\x83. Editorialul din New York Times afirma: \xe2\x80\x9eAcestea nu erau bordeluri comerciale. For\xc8\x9ba a fost folosit\xc4\x83 explicit \xc8\x99i implicit \xc3\xaen recrutarea acestor femei\xe2\x80\x9d. Pe 26 martie 2007, premierul nipon Shinzo Abe \xc8\x99i-a exprimat regretele pentru violarea drepturilor omului cu privire la femeile de reconfortare.\n_START_SECTION_\nDezbaterile din Congresul SUA\n_START_PARAGRAPH_\n\xc3\x8en 2007, Mike Honda, membru al  Camerei Reprezentan\xc8\x9bilor SUA a propus Rezolu\xc8\x9bia nr. 121, prin care se cerea ca Japonia s\xc4\x83 accepte \xc3\xaen mod oficial s\xc4\x83-\xc8\x99i cear\xc4\x83 scuze \xc8\x99i s\xc4\x83 accepte responsabilitatea istoric\xc4\x83 \xc3\xaentr-un  mod clar \xc8\x99i neechivoc, s\xc4\x83 dezmint\xc4\x83 orice preten\xc8\x9bie conform c\xc4\x83reia problema femeilor de reconfortare nu ar fi real\xc4\x83, \xc8\x99i s\xc4\x83 educe genera\xc8\x9bia curent\xc4\x83 \xc8\x99i cea viitoare cu privire la \xe2\x80\x9eaceast\xc4\x83 crim\xc4\x83 oribil\xc4\x83, urm\xc4\x83rind recomand\xc4\x83rile comunit\xc4\x83\xc8\x9bii interna\xc8\x9bionale cu privire la \xc2\xabfemeile de reconfortare\xc2\xbb\xe2\x80\x9d. Honda a declarat c\xc4\x83 \xe2\x80\x9escopul acestei rezolu\xc8\x9bii nu a fost aceea de a ru\xc8\x99ina sau umili Japonia\xe2\x80\x9d.  Ambasada Japoniei din SUA a declarat \xc3\xaens\xc4\x83 c\xc4\x83 Rezolu\xc8\x9bia Camerei Reprezentan\xc8\x9bilor era eronat\xc4\x83 \xc3\xaen ceea ce prive\xc8\x99te faptele \xc8\x99i c\xc4\x83 va aduce prejudicii prieteniei dintre SUA \xc8\x99i Japonia._NEWLINE_Pe 30 iulie 2007, rezolu\xc8\x9bia a trecut la vot prin Camera Reprezentan\xc8\x9bilor dup\xc4\x83 o jum\xc4\x83tate de or\xc4\x83 de dezbateri \xc3\xaen timpul c\xc4\x83rora nu s-a exprimat nicio opozi\xc8\x9bie. De la tribun\xc4\x83, Honda a afirmat: \xe2\x80\x9eTrebuie s\xc4\x83 \xc3\xaenv\xc4\x83\xc8\x9b\xc4\x83m genera\xc8\x9biile viitoare c\xc4\x83 nu  putem permite ca aceasta s\xc4\x83 continue s\xc4\x83 se \xc3\xaent\xc3\xa2mple. Am crezut \xc3\xaentotdeauna c\xc4\x83 reconcilierea este primul pas \xc3\xaen procesul de vindecare\xe2\x80\x9d.'